ลุ้น LOXLEY กำไรโป่งไตรมาส 3 บุ๊กพิเศษคดี “หวยออนไลน์” 1.73 พันลบ.
จับตา LOXLEY บุ๊กกำไรพิเศษไตรมาส 3 เกือบ 1.73 พันลบ. หลังชนะคดีหวยออนไลน์ ศาลปกครองสูงสุด สั่งกองสลากฯ จ่าย 1,650 ล้านบาท พร้อมดอกเบี้ย 7.5% ต่อปี ให้ชำระเสร็จภายใน 60 วัน
จับตา LOXLEY บุ๊กกำไรพิเศษไตรมาส 3 เกือบ 1.73 พันลบ. หลังชนะคดีหวยออนไลน์ ศาลปกครองสูงสุด สั่งกองสลากฯ จ่าย 1,650 ล้านบาท พร้อมดอกเบี้ย 7.5% ต่อปี ให้ชำระเสร็จภายใน 60 วัน
27 พ.ค. 2564

นายสุรช ล่ำซำ ประธานเจ้าหน้าที่บริหารและกรรมการผู้จัดการใหญ่ บริษัท ล็อกซเล่ย์ จำกัด (มหาชน) หรือ LOXLEY เปิดเผยว่า วานนี้ (27 พฤษภาคม 2564) ศาลปกครองสูงสุดมีคำพิพากษาให้สำนักงานสลากกินแบ่งรัฐบาล ชำระงิน 1,654.60 ล้านบาท พร้อมดอกเบี้ยในอัตรา 7.5% ต่อปี นับจากวันฟ้องจนถึงวันที่ 10 เมษายน 2564 ต่อจากนั้นอัตราดอกเบี้ยจะเป็น 3% บวกเงินเพิ่มอีก 2% จนถึงวันชำระเสร็จ โดยให้ชำระเสร็จภายใน 60 วัน ให้แก่ บริษัท ล็อกซเล่ย์ จีเท็ค เทคโนโลยี จำกัด (ล็อกซเล่ย์ จีเท็ค) ซึ่งเป็นบริษัทร่วมของ LOXLEY ที่ถือหุ้นทางตรงและทางอ้อมรวมเป็นจำนวน 35%
ทั้งนี้ สืบเนื่องจาก ล็อกซเล่ย์ จีเท็ค ได้เข้าทำสัญญาจ้างบริการระบบเกมสลากกับสำนักงานสลากกินแบ่งรัฐบาล เมื่อวันที่ 29 กรกฎาคม 2548 เพื่อให้บริการระบบเกมสลากแก่สำนักงานสลาก จากนั้นเมื่อวันที่ 8 เมษายน 2549 ล็อกซเล่ย์ จีเทค ได้ดำเนินการติดตั้งเครื่องจำหน่ายสลากในพื้นที่กรุงเทพฯ และปริมณฑล ตามคำสั่งของสำนักงานสลากฯ จำนวน 3,055 เครื่อง และทดสอบระบบพร้อมจำหน่ายสลากได้ตามสัญญา อย่างไรก็ตาม สำนักงานสลากฯ ยังคงไม่อนุญาตให้ดำเนินการจำหน่ายสลาก หากแต่มีคำสั่งให้ล็อกซเล่ย์ จีเทค ดำเนินการติดตั้งเครื่องจำหน่ายสลากเพิ่มเติมอีก ทำให้ ณ ในวันที่ 20 พฤศจิกายน 2549 มีการติดตั้งเครื่องจำหน่ายสลากไปแล้วรวมทั้งสิ้น 6,753 เครื่องทั่วประเทศ
สำหรับการติดตั้งเครื่องจำหน่ายสลากดังกล่าว ล็อกซเล่ย์ จีเทค ได้ดำเนินการทดสอบระบบจนมีความพร้อม และสำนักงานสลากฯ ได้ตรวจรับเรียบร้อยแล้วทุกครั้ง แต่ก็ยังไม่มีการอนุมัติให้เริ่มจำหน่ายสลาก ซึ่งเท่ากับว่าสำนักงานสลากฯ เป็นฝ่ายผิดสัญญาไม่ให้ล็อกซเล่ย์ จีเทค ดำเนินตามสัญญา ดังนั้นในวันที่ 7 เมษายน 2554 ล็อกซเล่ย์ จีเท็ค จึงได้ยื่นฟ้องสำนักงานสลากฯ ต่อศาลปกครองกลาง เป็นคดีหมายเลขดำที่ 774/2554 เพื่อให้สำนักงานสลากฯ ปฏิบัติตามสัญญาและชดใช้ค่าเสียหายแก่ ล็อกซเล่ย์ จีเทค
ต่อมาเมื่อวันที่ 28 มิถุนายน 2561 ศาลปกครองกลางได้มีคำพิพากษาให้สัญญาจ้างบริการระบบเกมสลากเป็นอันเลิกกัน และให้สำนักงานสลากฯ ชดใช้เงินให้แก่ ล็อกซเล่ย์ จีเท็ค เป็นเงิน 945.65 ล้านบาท พร้อมดอกเบี้ยในอัตรา 7.5% ต่อปี ของต้นเงินดังกล่าวจนกว่าจะชำระเสร็จ อย่างไรก็ตาม ทั้ง 2 ฝ่าย ได้ยื่นอุทธรณ์คัดค้านคำพิพากษาศาลปกครองกลางต่อศาลปกครองสูงสุด จนกระทั่งล่าสุดวานนี้ (27 พฤษภาคม 2564) ศาลปกครองสูงสุดได้มีคำพิพากษาดังกล่าว
“LOXLEY ในฐานะผู้ถือหุ้นใน ล็อกซเล่ย์ จีเทค น้อมรับคำพิพากษาของศาล แม้ว่าบริษัทจะมีเจตนารมณ์ที่จะดำเนินโครงการดังกล่าวต่อไปก็ตาม บริษัทยังคงเชื่อมั่นว่าโครงการระบบเกมสลากเป็นโครงการที่ดี เป็นประโยชน์ต่อประเทศชาติ เพราะเป็นระบบที่ใช้กันแพร่หลายทั่วโลก หากมีการนำระบบนี้มาใช้ก็จะทำให้การจำหน่ายสลากของประเทศไทยมีความทันสมัยทัดเทียมกับนานาประเทศทั่วโลก อย่างไรก็ตาม เมื่อคำตัดสินออกมาเป็นเช่นนี้ บริษัทก็หวังว่าจะได้รับการชดเชยตามคำพิพากษาภายในเร็ววัน” นายสุรช กล่าว
อนึ่ง “ผู้สื่อข่าว” รายงานโดยตั้งข้อสังเกตุว่าหากเป็นไปตามคำสั่งศาลปกครองสูงสุด ซึ่งกำหนดให้สำนักงานสลากกินแบ่งรัฐบาลชำระค่าเสียหายคดีดังกล่าวภายใน 60 วัน LOXEY จะสามารถบันทึกกำไรพิเศษจากคดีดังกล่าวได้ภายในไตรมาส 3/2564 
โดยจำนวนเงินที่ LOXEY จะได้รับรวมเงินต้น และดอกเบี้ยทั้งสิ้น 1,729.60 ล้านบาท โดยคำนวณจากเงินต้น 1,650 ล้านบาท พร้อมดอกเบี้ย 7.5% ต่อปีนับตั้งแต่การฟ้องร้องปี 2554 จนถึงวันที่ 10 เม.ย.64 รวมระยะเวลา 10 ปี ซึ่งหากชำระเสร็จภายใน 60 วัน จะคิดเป็นมูลค่าดอกเบี้ยประมาณ 75 ล้านบาท